**Христина Белева, гъдулка.**Христина Белева е изпълнител, чието музициране е деликатно, чувствено и дълбоко. В свиренето си се стреми да запази фолклорните традиции на България и Балканите и същевременно с лекота проправя пътя на един типичен фолклорен инструмент в други музикални жанрове и творчески  колаборации. Родена в гр. Айтос, Христина завършва НУФИ “Филип Кутев” в Котел и АМТИИ “Асен Диамандиев”- Пловдив. В периода 2006-2016 е солист в Национален фолклорен ансамбъл “Филип Кутев”. От 2016 и до днес е солист-оркестрант в Оркестъра за народна музика при Българско национално радио. От 2008 година Христина е част от група "Булгара". През 2011 създават дуо с китариста Петър Миланов, с който издават албумите с авторска музика "На фокус" /2011/ и "Нека ти разкажа" /2014/. През 2018 дуото участва в новия албум "BooCheeMish" на световноизвестния хор "Мистерията на българските гласове". През 2011 и 2013 гъдуларката е сред музикантите, участващи в оратория "A Melancholy Beauty" на Георги Андреев, чието представяне е в Lincoln Center, Kennedy Center и Wang Theatre . Христина участва в албума "Hiraeth" на Lisa Gerrard & David Kuckhermann, ниминиран за Грами през 2019 г. в категория New Age album.

От 2018 г. Христина Белева е асистент по гъдулка в НМА "Проф. Панчо Владигеров" - София. Духът и на музикант-експериментатор я отвежда до най-разнообразни проекти: театралните представления и пърформанси на сдружение "По действителен случай", албума с медитативна музика на Indigo Orchestra, международния проект Roots Revival Project, MyStory Of Folklore, Bellova trio, Om New Quartet, Белева/ Хаджигрудев дуо, UnTraditional duet, музикални колаборации със Spectrum Vocal Band, Aleix Tobias quartet, проект “Исторически парк”, множество студийни записи и концерти в Европа, Азия, САЩ.